तिरछी नज़र: कुछ भी मत छापो, श..श..श… देश में सब गोपनीय है
देश में कानून का राज है। होना भी चाहिए। और कानून की नजर में सब बराबर हैं। यह भी होना ही चाहिए। कानून सबको एक ही निगाह से देखता है। यह भी होना चाहिए। साथ ही यह भी कहा जाता है कि कानून अंधा होता है। तो फिर कानून सबको किसकी निगाह से देखता है। कानून सबको सरकार की निगाह से देखता है।
एक कानून है, गोपनीयता का कानून। पहले से ही है। सरकारी गोपनीयता का कानून। बलिया में वह भंग कर दिया गया। तीन पत्रकारों ने उसे भंग किया। सरकार ने तो अंग्रेजी का परीक्षा परिणाम सुधारने के लिए अंग्रेजी विषय का गोपनीय प्रश्न पत्र गोपनीय ढंग से लीक करवाया था। उत्तर प्रदेश की सरकार बार बार प्रश्न पत्र लीक करवाती है तो इस बार भी करवा दिया। सरकार ने तो सोचा था कि छात्र दो वर्ष से कोविड के कारण पढ़ नहीं पा रहे हैं। अतः छात्रों की सुविधा के लिए प्रश्न पत्र ही लीक कर दिया जाए। पर इन तीन पत्रकारों को न तो छात्रों पर दया आई और न ही सरकार की यह योजना पसंद आई। बस उन्होंने यह प्रश्न पत्र लीक की खबर अपने अखबार में प्रकाशित कर दी।
सरकार ऐसी बेअदबी कैसे पसंद कर सकती है। सरकार ने तो गोपनीयता से गोपनीय प्रश्न पत्र लीक करवाया था। छात्रों को कम पैसे में उपलब्ध करवाया था। यहां तक कि गरीब छात्रों तक वाट्सएप पर फ्री में पहुंचाया गया था। पर कुछ पत्रकारों को सरकार का यह गोपनीय कार्य पसंद नहीं आया। उन्होंने खबर छाप दी। सरकार की गोपनीयता भंग कर दी। खैर अंततः सरकार ने उन्हें गिरफ्तार कर उन्हें उनके किए की सजा दे ही दी।
ऐसा ही एक वाकिया मध्यप्रदेश के सीधी जिले में भी हुआ। एक पत्रकार महोदय को सरकारी पार्टी के विधायक द्वारा गोपनीय ढंग से किये जा रहे कुछ गोपनीय कार्यों का पता चला। तो उन पत्रकार जी ने उसकी खबर दिखा दी। गोपनीय ढंग से किए जा रहे गोपनीय कार्यों की खबर दिखाना भी गोपनीयता के कानून को भंग करना ही तो है। सो गिरफ्तारी बनती थी, सरकार ने गिरफ्तार कर लिया। गिरफ्तार कर थाने में रखा गया।
मध्यप्रदेश की पुलिस बहुत होशियार है, समझदार है। उन्हें थाने में बिना कपड़ों के, मात्र कच्छे में रखा गया। वर्तमान सरकार की पुलिस पिछली सारी सरकारों की पुलिस से अधिक लायक है। बताया गया कि पुलिस ने इसलिए कपड़े उतरवाये क्योंकि लोग गिरफ्तारी के बाद कपड़ों से फांसी लगा कर आत्महत्या कर लेते हैं। काश! अंग्रेजों की पुलिस भी आज की पुलिस जितनी ही समझदार होती। तो आज हम गांधी जी की जेल की तस्वीरों में उन्हें धोती में चरखा कातते नहीं, लंगोट या कच्छे में चरखा कातते देखते। जेल की फोटो में नेहरू भी कच्छा पहने 'डिस्कवरी ऑफ इंडिया' लिखते हुए दिखाई देते। यहां तक कि भगतसिंह, सुखदेव, राजगुरु, सभी अंग्रेजों की जेल में कच्छे में ही रहते। सावरकर भी कच्छे में ही देखे जाते।
अंग्रेजों की ही नहीं, पिछली सरकारों की पुलिस भी आज की पुलिस जितनी समझदार नहीं निकली। समझदार होती तो हमारे पास देखने के लिए मोटा भाई की भी थानेदार के सामने कच्छे वाली तस्वीर होती। नहीं है तो सिर्फ इसलिए कि पिछली सरकारों की पुलिस समझदार नहीं थी। वैसे उस पुलिस वाले को, थानेदार को लाइन हाजिर कर दिया गया है। इसलिए नहीं कि उन्होंने पत्रकार महोदय और कुछ अन्य कलाकारों को कच्छे में क्यों रखा बल्कि इसलिए कि कच्छे में रखने की फोटो वायरल कैसे हो गई।
यह जो गोपनीयता का कानून है ना, इसको भंग करने के अपराध में जेल जाने के वाकिये पहले भी हो चुके हैं। अभी कोई तीन-एक वर्ष पहले ही एक पत्रकार को इसलिए जेल हो गई थी क्योंकि उसने सरकार द्वारा सरकारी स्कूलों में मिड डे मील की योजना के तहत दिए जाने वाले खाने की गोपनीय रैसिपी सार्वजनिक कर दी थी। यह बात सरकार को बर्दाश्त नहीं हुई। इतनी गोपनीय बात, सबको बता दी। उसने सरकारी गोपनीयता कानून भंग किया, तो उसको भी गिरफ्तार किया गया।
तो सभी पत्रकारों से, और पत्रकारों से ही नहीं, सभी जनता से अनुरोध है कि वह सरकारी गोपनीयता कानून का सम्मान करे। सरकार से कोई भी गोपनीय बात न पूछे। जैसे यह पूछने का साहस तो कोई भी नहीं जुटा सकता है कि हमारे लिए रफाल कितने रुपये में खरीदे गए हैं। जैसे यह भी कोई नहीं पूछ सकता है कि किस कारपोरेट घराने ने किस राजनैतिक दल को कितने रुपये दिए हैं। लेकिन कोई छोटी मोटी बात भी न पूछे। मतलब सरकार से कुछ भी नहीं पूछे, सरकार के बारे में कुछ भी नहीं छापे, क्योंकि कुछ भी गोपनीयता कानून के अंतर्गत आ सकता है। कोई भी गिरफ्तार किया जा सकता है। किसी को भी बिना कपड़ों के थाने में बंद रखा जा सकता है।
(व्यंग्य स्तंभ ‘तिरछी नज़र’ के लेखक पेशे से चिकित्सक हैं।)
अपने टेलीग्राम ऐप पर जनवादी नज़रिये से ताज़ा ख़बरें, समसामयिक मामलों की चर्चा और विश्लेषण, प्रतिरोध, आंदोलन और अन्य विश्लेषणात्मक वीडियो प्राप्त करें। न्यूज़क्लिक के टेलीग्राम चैनल की सदस्यता लें और हमारी वेबसाइट पर प्रकाशित हर न्यूज़ स्टोरी का रीयल-टाइम अपडेट प्राप्त करें।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva